钦定古今图书集成/明伦汇编/官常典/第599卷 > 麻溶
## 钦定古今图书集成/明伦汇编/官常典/第599卷 > 麻溶

按《明外史》本传：“溶字如水，宣城人。万历十一年擢第，
授户部主事。用清望，调吏部稽勋司，历文选员外郎、
稽勋郎中。时同官赵南星以忤柄臣去国，溶抗疏曰：
‘南星斥必不可纵之奸，迕必不可撄之势，何负于朝
廷？而放逐不旋踵，乞召还以重计典。否则，阁臣托专
擅之谈，窃明旨以揽魁柄；台谏承阁臣之指，借弹章
以乱官方。铨臣畏群毁而迫于无可奈何，启扶同蒙
蔽之祸，将趋附成风，奉公之士，危罔上之患’。”兴疏入，
政府恶之。寻出为山西参政，分守汾州。岁饥，溶以地
产铁，采之可以招流移，少弛其禁，民甚赖之。率属吏
捐赎锾，置仓积谷，视丰歉出纳，一方遂为永利。迁山
东按察使。税使马堂肆虐临清，民不堪命。市人数千
环噪其门，堂惧，令人从内发矢，射杀二人。众遂大哗，
火其署，格杀其爪牙三十四人。堂窘甚，赖守备王炀
救免。堂初甚德炀，业，以状闻。有疾炀者，谓炀实主谋，
易牍上奏，炀遂被逮，死于狱。时捕治乱民急，众多逃亡。有王朝佐者，雅仗义轻生，独诣吏自承曰：“杀人者
我也，无与众人事，请独当之。”当事犹欲株连，溶争曰：
“税使实激变，奈何滥杀吾民。”执不可，卒以朝佐名上。
得旨报允。比行刑，朝佐引颈受刃，颜色不变。乡人义
之，为立祠奉祀。溶治狱务得情，谳牍山积，批阅每至
夜分，遂积劳成疾。会迁河南右布政使，卒于道，贫不
能殓。僚友资给归其丧。吏部尚书李戴等颂其清节
于朝，诏赠太仆卿。溶四岁而孤，性孝友。拜吏部归。姊
适卒，亲友出迓数十里，独吴氏两甥不至。溶问故，或
以母疾寻且至，及郭，又不见。溶讶曰：“得非吾姊有故
乎？”急易服，间道泣而奔。时长吏及乡缙绅冠盖鳞集，
忽失溶，皆愕眙。闻以姊丧故，皆咨嗟太息而散。孙三
衡，字孟璿。